OBSAH

Prečo do Thajska bez cestovky

Čo nájdete v sprievodcovi

1. KAM V THAJSKU

Kam v Thajsku

Sever Thajska

Stred Thajska

Juh Thajska

Itineráre na cestu do Thajska

2. ČO ROBIŤ V THAJSKU

Čo robiť v Thajsku

3. FESTIVALY V THAJSKU

Festivaly

4. KOĽKO STOJÍ CESTOVANIE V THAJSKU

Koľko čo stojí

5. UBYTOVANIE V THAJSKU

Ako si nájsť ubytovanie

Hotely

Hostely

Guest house

Bungalow

Kondomínium

House sitting

Airbnb

6. JEDLO V THAJSKU

Jedlo v Thajsku

Aké jedlo ochutnať

Kde sa dá dobre najesť

Koľko stojí jedlo a pitie v Thajsku

7. DOPRAVA

Ako sa dostať do Thajska

Doprava v Thajsku

8. ČOMU SA V THAJSKU VYHNITE

Čomu sa v Thajsku vyhnite

9. AKO UŠETRIŤ V THAJSKU

Ako ušetriť v Thajsku

10. VÍZA

Víza do Thajska

Potrebujete spiatočnú letenku?

11. ZDRAVIE

Cestovné poistenie do Thajska

Treba do Thajska očkovanie?

Aké lieky si vziať?

Nemocnice a lekárne v Thajsku

12. KEDY CESTOVAŤ DO THAJSKA

Stručný prehľad počasia v priebehu roka

13. ČO SI ZBALIŤ DO THAJSKA

Čo si zbaliť

14. EXTRA TIPY PRED CESTOU

Extra tipy

15. BEZPEČNOSŤ V THAJSKU

Bezpečnosť

16. PRAKTICKÉ INFO

Praktické info

Internet a SIM-karta

Peniaze

Pošta

17. KNIHY A FILMY O THAJSKU

Knihy a filmy

18. UŽITOČNÉ WEBY O THAJSKU

Užitočné weby

O autorke

Poďakovanie

PREČO DO THAJSKA BEZ CESTOVKY

Ahojte, alebo Sawatdi!, ako by v Thajsku povedali.

Teším sa, že držíte v rukách svojho sprievodcu Thajsko bez cestovky!

Dnes je dostať sa do Thajska ľahšie, a veru aj lacnejšie, ako pred 5 alebo 10 rokmi. Ceny leteniek do Ázie idú šialene dole, a na internete si do pár sekúnd nájdete informácie o tom, kam sa v Thajsku vybrať, ako, za koľko. Háčik je v tom, že väčšina týchto praktických rád je v angličtine. Aj preto vznikol tento kompletný sprievodca Thajsko bez cestovky v slovenčine.

Ak sa k vám e-book dostal ako darček, alebo ste sa o ňom dozvedeli z internetu a netušíte, kto vám to tu o Thajsku rozpráva, tak volám sa Ivana Grešlíková, pôvodom z východu Slovenska, ale v krajine nežijem od roku 2006. Cestujem po svete, živím sa blogovaním na ivanagreslikova.com a Nomad is Beautiful.com a baví ma to.

Do Thajska cestujem od roku 2013, vždy na súvislých 2 – 5 mesiacov. Rada ostávam na jednom mieste v rôznych častiach krajiny dlhšie, aby som mohla spoznať okolie, kultúru i ľudí hlbšie, a pozrieť sa na život v Thajsku očami nezávislého cestovateľa.

V Thajsku som sa pohybovala v turistických aj menej známych miestach Bangkoku, na párty ostrovoch, ale aj na odľahlých čistých plážach menej populárnych ostrovov, v horách na severe, v lesoch i mestách v strednej časti krajiny, presúvala som sa vlakmi, autobusmi, loďou, tuk-tukom, a to všetko bez cestovky.

To isté môžete urobiť aj vy. Všetko si ľahko vybavíte sami, a ak vám na mieste predsa len bude chýbať miestny sprievodca, tak si ho bez problémov nájdete.

A prečo bez cestovky? Pretože je to autentickejšie, lacnejšie, a užijete si to viac. Navyše, Thajsko je jedna z najbezpečnejších krajín v juhovýchodnej Ázii, vhodná práve pre tých, ktorí prídu do Ázie prvýkrát.

Aj keď vás niektorí cestovatelia môžu presviedčať o tom, že Thajsko je spopularizovaná krajina plná turistov, neverte tomu. Thajsko je ešte stále miesto, kde sa dá veľa spoznať, vidieť, zažiť, byť prekvapený.

V tejto knihe vám ukážem, ako si cestu do Thajska naplánovať so všetkým, čo k tomu patrí.

Zároveň vám chcem nechať priestor objaviť kopec zaujímavých miest aj bez tejto knihy, bez „zaručených tipov“. Stačí, ak sa sami vyberiete mimo turistických chodníkov, alebo s miestnymi sprievodcami, ktorí vás zoberú na miesta, o ktorých sa nikde nepíše. Thajsko ich má neúrekom.

Príjemné objavovanie prajem!

ČO NÁJDETE V E-BOOKU THAJSKO BEZ CESTOVKY

E-book Thajsko bez cestovky je hlavne pre tých, ktorí sa do krajiny chystáte prvýkrát, ale môže poslúžiť i tým, ktorí chcete precestovať menej známe miesta Thajska.

Hneď v úvodných kapitolách sa dočítate, kam sa v Thajsku vybrať, čo, ako, a za koľko v tejto juhoázijskej krajine vyskúšať.

Nasledovať budú časti s praktickými informáciami o ubytovaní, jedle, doprave.

Nebudú chýbať ani užitočné rady o tom, čomu sa v Thajsku vyhnúť, ako ušetriť, ako na víza, kam za lekárom v urgentných prípadoch.

A tešiť sa môžete aj na knižné a filmové tipy o Thajsku a užitočné webky.

Thajsko bez cestovky bude aktualizované pravidelne každý polrok.

E-book je písaný od srdca a s ochotou pomôcť vám zorientovať sa v krajine a užiť si ju bez cestovky čo najviac.

Ešte pripomeniem, že 7% z predaja e-booku poputuje neziskovej organizácii Bring The Elephant Home, ktorá robí skvelú prácu pri záchrane divožijúcich slonov v Ázii a Afrike.

Ideme na to. Príprava na cestu do Thajska bez cestovky začína.

KAM V THAJSKU?

Dobrá otázka. Ak ste v Thajsku prvýkrát, chcete si to užiť naplno a vidieť toho čo najviac, je fajn sa zorientovať, čo sa dá v krajine vidieť. Dva týždne v Thajsku stačia na to, aby ste videli pár zaujímavých miest.

V zásade, ak chcete zažiť v Thajsku menej turistické miesta, odporúčam severnú časť, ktorá je zatiaľ neporušená masovým turizmom. Teda, okrem mesta Chiang Mai a Chiang Rai, hoci aj tu sa dajú nájsť skvelé časti, kde zažijete autentické Thajsko. Alebo vybrané ostrovy na juhu bez infraštruktúry.

Tu je zoznam miest, ktoré vrelo odporúčam navštíviť na základe vlastnej skúsenosti, alebo tipov kamarátov a známych.

Mapa: ontheworldmap.com

SEVER THAJSKA

HISTORICKÉ PAMIATKY A MESTÁ

Mesto Chiang Mai

Musíte vidieť! Vyše 300 budhistických chrámov, skvelé masáže, nočné trhy s jedlom (Night Bazaar, Saturday Night Market, Sunday Night Market), kaviarničky, čajovne. Vyskúšajte štúdiá jógy (odporúčam Yoga Tree, majú skvelé priestory a program), kurzy varenia, jednodňové výlety do záchranných centier so slonmi (viac tipov v časti „Čo robiť v Thajsku“), nezvyčajné festivaly – to všetko a ešte viac zažijete v meste.

Mesto je ideálny bod pre výlety do dedín vysokohorských kmeňov (minoritné etníká v Thajsku), národných parkov. V Chiang Mai sa oplatí ostať minimálne 3 – 4 dni. Dostanete sa sem ľahko z Bangkoku letecky (1 hod), vlakom (12 – 15 hodín), autobusom (7 – 9 hodín) a najnovšie aj z Európy s prestupom v Dohe s Qatar Airways a ďalšími ázijskými spoločnosťami za 500 €.

Z letiska v Chiang Mai sa dostanete taxíkom, prípadne pristavenou červenou dodávkou songthaew (zdieľaný taxík) pred letiskom. Cena sa pohybuje od 40 THB / 1 € (do časti Nimmenhaem), a cca 100 THB / 2.60 € do centra.

Tuk-tuk je najdrahšia možnosť (300 THB / 7.80 €). Vyhnite sa mu aj pri ceste zo železničnej alebo autobusovej stanice, je zbytočne predražený. Radšej si odchytnite songthaew a povedzte vodičovi, kam sa potrebujete dostať. V priemere zaplatíte okolo 50 THB / 1.30 € za jazdu zo stanice do hotela.

Biely chrám Wat Rong Khun v Chiang Rai

Bizarný chrám, tzv. White Temple (Wat Rong Khun) architektonicky pripomína klasický budhistický chrám, interiér však nie je ani zďaleka sakrálny. Umelec Chalermchai Kositpipat sa postaral o unikátny architektonický kus hraničiaci s gýčom.

Zaujímavé je, že v komplexe Bieleho chrámu neustále prebiehajú stavebné práce, pracuje sa na maľbách (občas naďabíte aj na samotného majstra), a dátum ukončenia nie je stanovený. Nenechajte si to ujsť. Otvorené je od 8.00 – 18.00. Kedysi bol vstup zdarma, od októbra 2016 platia cudzinci 50 THB (1.30 €)

Čierny dom Baan Dam blízko Chiang Rai

Menej známy Čierny dom, ktorý sa nachádza 25 km od toho bieleho určite stojí za návštevu. Ja som mala smolu, dorazila som tam tesne po tom, ako skončili otváracie hodiny. Ak však máte chuť na mix kultúry Vikingov, okultizmu a bizarnosti, zastavte sa v Čiernom dome, alebo “Black House”, ako ho zvyknú nazývať.

Dostanete sa sem z Chiang Rai buď miestnym autobusom smer Mae Sai, ktorý odchádza z autobusovej stanice v centre mesta (nástupište č. 5). Lístok stojí okolo 20 THB (0.50 €). Jednoduchšia možnosť je vziať si taxi alebo tuk-tuk z Bieleho Chrámu. Vstup je 80 THB (2 €).

Otvorené je od 9.00 – 17.00. Medzi 12.00 – 13.00 je chrám zatvorený. Hoci, kamarátke cestovateľke Magdaléne Vaculčiakovej sa tam podarilo prešmyknúť počas obeda a mala chrám celý pre seba.

Chrám Wat Umong s tunelom

Ak sa vyberiete na pol dňa na Doi Suthep, oplatí sa zastaviť v tomto netradičnom chráme s tunelom. Najlepšie je ísť sem ráno pred 10, kedy je tu málo turistov. Menej tradičný budhistický chrám.

Mesto Nan

Tento tip je od cestovateľa Petra Hofereka alias svetobežníka Hogyho. Nan bol dlho izolovaný od sveta a aj dnes je mimo hlavných turistických trás. Aj vďaka tomu si tu môžete nerušene vychutnať návštevu chrámov, starobylé centrum mesta, alebo napríklad pohľad na mesto z vrchu, kde sa týči obrovská socha Budhu.

Budhistický komplex Wat Tha Ton

Je trochu od ruky od Chiang Mai, ale oplatí sa cestovať za ním. Ide o obrovský budhistický chrám na vrchole hory s vysokou sochou Budhu, nájdete tam aj zbierku sôch Budhu z rôznych budhistických krajín sveta. Dostanete sa tam za 3 – 4 hodinky autobusom z Chiang Mai zo stanice Chang Phuak Bus Station, lístok stojí okolo 90 THB (2.30 €).

PRÍRODA

Trekking v Národnom parku Doi Inthanon

Jeden z najkrajších parkov, ktorý je navyše celkom ľahko dostupný. Nachádza sa tu najvyšší vrch v krajine, preto park nazývajú „Strecha Thajska“. Veľmi príjemné miesto na jednodňový výlet z Chiang Mai.

Tešiť sa tu môžete na ikonický budhistický chrám, prekrásne výhľady, vodopády, trekovanie. Ak máte chuť na výlet na motorke po severe Thajska, vrátane parku, inšpirujte sa článkom Matouša Vinša.

Dajte si čaj s výhľadom na ryžové políčka v Ban Pa Pong Pieng

Keď už budete v Doi Inthanone, zastavte sa na čaj. Unikátne výhľady na krajinu a ryžové polia. Dá sa tam aj prespať v skromných bungalowoch bez elektriny za cca 12 € na noc / osobu. Z Chiang Mai sú to 3.5 hoďky miestnym transportom.

Praktické info, ako sa tam dostať a viac fotiek nájdete v tomto článku.

Pozrite si vodopády a oddýchnite si v bungalowe v Národnom Parku Sri Lanna

Príjemná oddychovka na víkend z Chiang Mai, hlavne počas horúcich dní. Na jazere sa dajú prenajať bungalowy. Totálny pokoj. Počas mojej návštevy v decembri nikde nikto okolo.

Nechajte sa uchvátiť mega pieskovými piliermi v Pha Singh Liao

Sú 50 m vysoké, nachádzajú sa 130 km od mesta Chiang Mai. Dá sa tam dostať na skútri alebo súkromným taxíkom. Vstup je voľný.

Hippie dedinka Pai a Pai kaňon

Do Pai si chodí odpočinúť každý, kto má chuť „vypnúť“ od turistického zhonu v Chiang Mai. Nájdete tam pohodlné bungalowy za dobré ceny, nočný trh s jedlom a thajskými suvenírmi, kaviarne, zopár detox kurzov. Pai je známy aj pohodovou atmosférou a reggae festivalom.

Východ Slnka na hore Doi Suthep

Privstaňte si a pozrite si východ Slnka na Doi Suthep vrchu neďaleko Chiang Mai, kde sa to počas dňa zaplní miestnymi veriacimi aj zahraničnými turistami. Tí prví sa sem prídu modliť a zúčastniť sa budhistických rituálov hlavne počas víkendu.

Turisti majú vstup povolený so zahalenými ramenami a kolenami u žien. Dá sa dostať požehnanie od mnícha v niektorom z chrámov v komplexe. Rána na Doi Suthep sú čarovné, a ak vám výhľad neprekazí hmla alebo smog, pokocháte sa výhľadom na Chiang Mai.

POZNÁMKA: Vyhnite sa foteniu s miestnymi deťmi v kostýmoch na schodoch pred vstupom. Nepodporujte zneužívanie detí, ktoré pracujú pre rodičov alebo opatrovateľov, ktorí ich pošlú zarobiť na cudzincoch, a čakajú deti za rohom, odkiaľ pozorujú, či a koľko peňazí od turistov dostanú.

Kaňon Pha Chor

Nie je veľmi veľký, ale stojí za to pozrieť si ho, pokiaľ chcete vidieť niečo iné než vodopády. Kaňon je súčasťou Národného parku Mae Wang, a je vzdialený len 42 km od Chiang Mai.

Národný park Namtok Mae Surin

Park nájdete v západnej časti severného Thajska, južne od mesta Mae Hong Son, ktoré inak tiež stojí za návštevu, hlavne ak hľadáte menej známe miesta na mape Thajska. Tešiť sa môžete na divokú prírodu, jaskyne, vodopády (nachádza sa tu aj najväčší vodopád Thajska, žiaľ nedá s k nemu prísť úplne blízko). Miesto poradil cestovateľ Peter Hoferek, ktorý má sever Thajska dobre precestovaný.

Vylezte po lepkavých vodopádoch

Bua Thong vodopády alebo tzv. sticky waterfalls je celkom srandovná vec, kedy môžete vyliezť hore po lepkavom povrchu. Dostanete sa sem z Chiang Mai na skútri, alebo taxi dodávkou songthaew, najlepšie je ísť v skupinke, šofér na vás počká na parkovisku.

TIP: Vyberte sa tam cez týždeň. Počas víkendu je miesto plné miestnych rodín s deťmi.

Nenáročný treking po “Chodníku mníchov” k chrámu Wat Pha Lat

Jedno z mojich najobľúbenejších miest v okolí Chiang Mai. Dostanete sa k peknému vodopádu a trochu opustenému chrámu Wat Pha Lat po značenej ceste s oranžovými stuhami na stromoch. Trek trvá cca 1 hoďku, odporúčam vziať si dobré trekingové sandále alebo poltopánky.

Dá sa tu veľmi dobre meditovať, alebo len tak posedieť na skalách v prírode. Viac podrobností o túre hľadajte v tomto článku.

Navštívte a podporte jeden z kráľovských projektov (Royal Project)

Sever krajiny bol v minulosti ópiovým kráľovstvom. Makové plantáže sa zmenili na kvetinové záhrady, ovocné sady a zeleninové políčka v rámci rozvojového projektu, ktorý založil zosnulý thajský kráľ Bhumibol Adulyadej. Vďaka pestovaniu ovocia a zeleniny si dnes môžu miestni farmári zarobiť na živobytie legálnym spôsobom.

Mnohé z týchto záhrad a políčok sú otvorené verejnosti. Niektoré aj s nádhernými výhľadmi na prírodu okolo. Viac informácii o tom, kde sa nachádzajú jednotlivé miesta projektu nájdete na tomto webe.

Navštívte botanickú záhradu Queen Sirikit a prejdite sa po 400 m dlhom visutom moste

Kedysi známa ako Záhrada Mae Sa. Len 45 km od Chiang Mai a ste v inom svete rastlín. Tešiť sa môžu milovníci kaktusov a adrenalínu. V areáli sa nachádzala najdlhší visutý most v Thajsku. Vstup je 100 THB (2.60 €).

STREDNÁ ČASŤ THAJSKA

HISTORICKÉ PAMIATKY A MESTÁ

Bangkok

Z Bangkoku majú mnohí šok, a po dvoch dňoch chcú zutekať. Chápem, aj ja som prvýkrát ostala v hlavnom meste len štyri dni, a potom som sa presunula na sever. Ale čím častejšie som sa do Bangkoku vracala, tým viac som si toto bláznivé veľkomesto zamilovala. Hlavne preto, lebo som začala objavovať menej známe miesta.

V Bangkoku je toho toľko k videniu, že ani neviem, kde mám začať. Dajú sa tu stráviť dni návštevami budhistických chrámov, plavbou po rieke, ochutnávaním najlepšieho pouličného jedla, drinkom v bare na streche mrakodrapu.

Môžete si pozrieť thajský box, zabehať si v parku, dopriať si originálnu thajskú masáž, naučiť sa na kurze, ako sa taká masáž robí, ísť nakúpiť lacnú elektroniku, nakuknúť do vrakov na cintoríne lietadiel, alebo ísť na nevšednú horu Golden Mountain s chrámom uprostred Bangkoku a peckovým výhľadom na metropolu.

Podrobnosti o tom, čo robiť v Bangkoku s detailnými mapkami hľadajte na mojom blogu v tomto článku.

Kanchanaburi

Do mesta sa ľahko dostanete autobusom, miniautobusom, alebo vlakom z Bangkoku za tri hodiny. Tá posledná možnosť je najlepšia, užijete si výhľady bez silnej klimatizácie, a prejdete známou trasou tzv. Železnice smrti (Death Railway), ktorú postavili Japonci medzi Thajskom a Mjanmarskom počas Druhej svetovej vojny.

Samotné mestečko Kanchanaburi okrem železnice nie je nič moc. Je to skôr zastávka pred návštevou prírodných miest v okolí. Viac o jednotlivých tipoch nižšie.

Mesto Sukhotai a jeho historický park

Menej známe miesto na výlet, o to viac sa oplatí ho navštíviť. Hlavne, ak vyhľadávate historické pamiatky. Komplex chrámov a sôch Budhu z 13.storočia vám učaruje.

Najlepšie je vybrať sa za pamiatkami skoro ráno. Park je otvorený od 6 rána do 6 večera. Pohybovať sa môžete na bicykli (prenajmete si ho v požičovniach na ulici alebo oproti vstupu do komplexu), alebo si prenajmite tuk-tuk na pol dňa. Ak sa vyberiete po svojich, menej toho uvidíte a okolo 9 ráno vás môže zmoriť horúčava.

Historický park je rozdelený na tri časti, a do každej budete potrebovať zvlášť vstupenku za 100 THB (2.60 €). Pri vstupe dostanete mapu parku zdarma.

V Sukhotai sa dá aj prespať (viac možností ubytovania je v novej časti mesta), ak by ste sa sem vybrali po ceste z Bangkoku na sever alebo opačne. Dva dni v Sukhotai úplne stačia.

Dostanete sa sem letecky priamo do Sukhotai, alebo na letisko Phitsanulok Airport, odkiaľ si vezmete autobus (cesta trvá hodinu). Prípadne môžete do Phitsanuloku vlakom, a následne busom, alebo busom priamo z Bangkoku za asi 6.5 hodín, alebo z Chiang Mai za 4.5 hodín.

Z Nového Mesta Sukhotai sa do Starého Mesta dostanete tuk-tukom za cca 300 THB (7.80 €). Pre inšpiráciu, pozrite si túto fotoreportáž Lauren z Never Ending Footsteps.

Historické mesto Ayutthaya

Z Bangkoku je to len hodina vlakom zo stanice Hualamphong alebo autobusom zo stanice Bangkok Bus Terminal Chatuchak (Mochit). Dá sa aj loďou po rieke Chao Phraya za 2000 THB (50 €). Veľa toho stihnete vidieť aj za jeden deň, ideálne je však ostať aj dva dni a poobjavovať na bicykli chrámy mimo centra.

Večer sa v Ayutthayi okrem menšieho trhu s jedlom nič nedeje. Skôr sa zamerajte na návštevu historického komplexu chrámov počas dňa. Sprievodcu na nich nepotrebujete. Teda, pokiaľ sa výhradne nezaujímate o históriu a architektúru.

V roku 2014, kedy som bola v Ayutthai naposledy, chýbali pri chrámoch popisky v angličtine. Od chrámu do chrámu odporúčam presúvať sa na bicykli, ten si prenajmete v hoteli alebo v pouličných požičovniach (cca za 40 THB / 1 € / deň). Nevynechajte chrám Wat Yai Chai Mongkol či Wat Thammikarat, ktoré sú mimo historického centra.

Vstupné: 220 THB (5.70 €) za vstup do 6 hlavných chrámov počas 1 mesiaca, alebo zaplaťte 50 THB (1.30 €) za každý chrám, zvlášť ak nechcete navštíviť všetkých 6. Ďalšie chrámy majú vstup zdarma, alebo sa poplatky líšia. Viac info o cenách si prečítajte na tejto webstránke.

Lopburi

Lopburi, alebo ešte nazývané Opičie mesto, je len 3 hodiny od Bangkoku. Ako samotná prezývka prezrádza, čaká vás tu množstvo štvornohých cicavcov. A to hneď na železničnej stanici. V Lopburi sa oplatí vidieť bývalú hinduistickú svätyňu, ktorá bola prestavaná na budhistický chrám, a pozrieť sa, čo ostalo z pôvodných kráľovských audienčných sál a divadla.

Poslednú novembrovú nedeľu sa tu koná tradičný Monkey Buffet festival, kedy sa pre opice postavia na stoloch zeleninovo-ovocné pyramídy. Je to zážitok vidieť, ako si Thajčania uctia opice, ktoré im vraj prinášajú šťastie.

Z Bangkoku sa sem dostanete vlakom z vlakovej stanice Hua Lamphong Railway Station (známa aj ako Bangkok Train Station), alebo autobusom zo stanice Bangkok Bus Terminal Chatuchak (Mochit).

Historický park Phanom Rung

Ak nemáte čas na výlet do Angkor Watu v Kambodži, tento historický park vám to môže vynahradiť. Ide o najväčší a najviac zachovalý komplex kmérskej architektúry v Thajsku. Nachádza sa 5 hodín jazdy na východ od Bangkoku.

Vstupné je 100 THB (2.5 €), dostať sa tam dá autobusom z Bangkok Bus Terminal Chatuchak smer mesto Surin. Vystúpite v Ban Tako dedinke a odtiaľ sa zveziete do parku na miestnom songthaew alebo na mototaxi. Alebo busom z Bangkoku do mesta Nang Rong, kde si prenajmete skúter na deň (200 – 300 THB / 5 – 7.70 €), a vyberiete sa ku chrámom sami.

Budete musieť trochu šľapať, aby ste sa dostali hore do komplexu, Phanom Rung sa nachádza na 400 m vysokej bývalej sopke. Na jednodňový výlet to môže byť trochu náročné. Hlavne, ak využijete miestnu dopravu, ktorá môže byť zdĺhavá, lebo spoje nechodia často. Preto radšej prespite v Buri Ram (píše sa aj Buriram) pred alebo po výstupe na sopku, a až tak sa vráťte do Bangkoku.

Dedinka Sangkhlaburi

Nachádza sa na konci jazera Khao Pun, 12 km od hraníc s Mjanmarskom. Oplatí sa tu zastaviť, ak budete cestovať z Thajska do Mjanmarska na motorke. Hlavnou atrakciou je dlhokánsky bambusový most Mon a budhistický chrám Chedi Phutthakhaya.

PRÍRODA

Jaskyňa Khao Pun

Jedna z najkrajších vápencovitých jaskýň neďaleko Kanchanaburi. Dostanete sa tam aj na bicykli (5.6km), vstup je 20 THB (0.50 €).

Jazero Khao Laem

Jazero je súčasťou Národného parku Khao Laem, ktorý je od Kanchanaburi vzdialený až 185 km, preto sa tam oplatí ostať pár dní, a najať si miestneho sprievodcu na trekovanie. Alebo si prenajmite loďku a oddýchnite si počas plavby na jazere, odkiaľ budete mať krásne výhľady na krajinu i na raritné zatopené stavby starobylých budov.

Národný park Khao Yai

Nádhera. Skvelé na trekovanie (majú tu 20 trás ktoré trvajú od 1 hodiny do pár dní), pozorovanie vtákov (takmer 300 druhov), motýľov (200 druhov), ale aj divokej zveri. Závisí, v akej časti roka sem prídete, ale dajú sa tu vidieť divoko žijúce slony, malajské medvede, opice, diviaky.

Nenechajte si ujsť vodopády Haew Narok a Haew Suwat. Veľmi odporúčam miestneho sprievodcu, ktorý pozná okolie a presne vie, kde sa dá vidieť divoká zver.

Tip:

rodina v Greenleaf Guesthouse & Tour je skúsená v sprevádzaní. Vstupné do parku je 400 THB (10 €), dá sa tu aj kempovať za 20 THB / 0.50 € noc/osoba). Stany a spacáky si môžete požičať priamo v parku. Z Kanchanaburi je to asi 300 km.

Z Bangkoku je to 200 km a dostanete sa sem autobusom (3 hod) z autobusovej stanice Bangkok Bus Terminal Chatuchak (nazývaná aj Mochit).

Pocestujete do Pak Chong, čo je najbližšie mesto od Khao Yai parku. Z Pak Chong si vezmete minidodávku (tzv. minivan), stojí to asi 15 THB (0.40 €), a dovezie vás až k hlavnej bráne parku. Dá sa aj vlakom, tie sú ale veľmi pomalé, radšej ušetrite čas na park.

Národný park Thong Pha Phum

Menej známy, ale o nič menej zaujímavý. Tiež menej turistov ako v Khao Yai. Tešiť sa môžete na trekovanie, cínové bane, prekrásne výhľady z vrchu Khao Chang Phueak, jaskyne, vodopády. Prenocovať môžete v drevených chatkách na strome alebo v kempingu. Z Kanchanaburi je to 200 km, dá sa prenajať taxi, motorka, čo je najlepší spôsob, ako preskúmať Thong Pha Phum.

Národný park Erawan

Erawan a jeho ikonické vodopády sú hitom v centrálnej časti Thajska. Plus, smaragdovo-zelené jazerá v Erawane vyzerajú ako z pohľadnice. V parku môžete navštíviť jednu z početných jaskýň, alebo ísť trekovať, hoci počet trás v Erawane je dosť obmedzený. Ideálne je ostať aspoň dva dni, prespať sa dá v bungalowoch rôznej cenovej kategórie.

Vstupné je 300 THB (7.70 €). Najjednoduchšie sa sem dostanete miestnym autobusom z Kantchanaburi Bus Station za 50 THB (1.30 €). V parku sa dá prenajať stan, spacák, i bicykel za pár eur.

Národný park Sai Yok

Sai Yok sa nachádza hneď vedľa Erawan parku a hraničí s Barmou. Menej navštevovaný, keďže je tam menej vecí k videniu. Skvelá správa je, že na rozdiel od iných národných parkov sa tu môžete prechádzať aj sami, bez sprievodcu.

Navštíviť sa dajú jaskyne (Lawa cave, Dao Wadung Cave, alebo Kang Kao Cave), vodopády, rieka Kwae Noi, kde sa dá prenajať houseboat, čo je v praxi bambusová plť s bambusovým domčekom uprostred, a pár oddelenými izbami, kde sa dá prespať na zemi.

Vážení čtenáři, právě jste dočetli ukázku z knihy Thajsko bez cestovky.
Pokud se Vám líbila, celou knihu si můžete zakoupit v našem e-shopu.